Catænn-a Fiéschi-Adórno

Catænn-a Fiéschi-Adórno, conosciûa cómme Catænn-a da Zêna (Zêna, 5 arvî do 1447 – 15 seténbre do 1510), a l'é stæta 'na mìstica italiànn-a, aregordâ sorviatùtto pe-e sò òpere de mizeicòrdia vèrso i pövei e i maròtti. A-i 23 arvî do 1737 a l'é stæta proclamâ Sànta da Pappa Cleménte XII; a l'é conosciûa ascì co-o tìtolo de Dotôa do Purgatêuio, pe avéi scrîto o Tratâto do Purgatêuio.
 Vìtta 
A Catænn-a a fâva pàrte da nòbile cazàdda di Fiéschi: o poæ o l'êa o Giàcomo Fiéschi, patrìçio zenéize, discendénte do Pàppa Inocénso IV e Vicerè de Nàpoli pe pöco ténpo; a moæ a se ciamâva Françésca De Nêgro. A figétta a l'é stæta educâ segóndo i critêi da nobiltæ do ténpo e a l'à studiòu dónca i clàscichi latìn e grêghi e o Dànte, o Petràrca e o Giacomón da Tödi ascì.

A-i 13 zenâ do 1463 a l'à spozòu o Giuliàn Adórno e coscì a l'à pigiòu o cognómme do màio. A famìggia da Catænn-a a s'êa dæta bén bén con i Adórno pò-u predomìnio in sciâ çitæ, e s'êa in sciâ fìn arivæ a 'na trêgoa pròpio gràçie a sto maiézzo de conveniénsa fra a Catænn-a e o zóveno Adórno. A cóbia a no l'à avûo de fìggi e se sa pöco de sti prìmmi ànni. Dòppo avéi pasòu i prìmmi dêx'ànni co-o fâ 'na vìtta spenscerâ e mondànn-a, a Catænn-a a l'à avûo 'na conversción religiôza, testimoniâ ofiçialménte co-a sò prezónta vixón mìstica a-i 24 màrso do 1473; e sò màio o gh'é andæto aprêuvo co-o convertîse lê ascì. Lô àn cangiòu vìtta do tùtto, són andæti a stâ inte 'na câza modèsta da-arénte a l'uspiâ de Pamatón e o màio o l'é intròu into tèrso órdine françescàn. A vìtta mìstica da Catænn-a a l'é stæta bén bén pìnn-a e a l'é testimoniâ da-i doî scrîti: o Diàlogo spiritoâle  e o ciù avoxòu Tratâto do Purgatêuio, dónde con paròlle sénplici a l'à çercòu de spiegâ a sò esperiénsa mìstica.

Dacànto a sta vìtta spiritoâle a Catænn-a a l'à visciûo 'na fòrte ativitæ de servìçio vèrso i ciù pövei e i maròtti. A l'é deventâ Diretôa de l'uspiâ, cösa bén bén ræa pe-e dònne de quélli ténpi e vêa fónte d'inspiraçión pi-â renovaçión da Gêxa catòlica de alôa. Inte sta sò ativitæ a s’é pigiâ a pésta ascì (quélla do 1493) ma a n'é goarîa.

Pe òpera de un di sò discépoli ciù stréiti, l'Ètore Vernàssa, l'é stæto tiòu sciù a Zêna o coscidîto “Ridûto”, ò sæ o prìmmo ricòvero pe-i maròtti grâvi e che no se peu curâ.

A l'é stæta soterâ a Zêna inta Gêxa da Santìscima Nonçiâ de Portöia, ancheu conosciûa cómme Gêxa de Sànta Catænn-a da Zêna.

 Âtri progètti  

Categorîa:Biografìe
Categorîa:teologia
Categorîa:Çitén da Repùbrica de Zêna
Categoria:Stöia de Zena
Catænn-a Fiéschi-Adórno
Categorîa:Santi